stanford-oval/wikipedia huggingface dataset:
נבחרת רומניה בכדורגל

נבחרת רומניה בכדורגל היא נבחרת הכדורגל הלאומית של רומניה. הדירוג הנוכחי של נבחרת רומניה ברשימת הדירוג של פיפ"א, הוא המקום ה-38 בעולם, נכון ל-28 בנובמבר 2024; הניקוד הוא 1,494.20 – עלייה של 5 נקודות לעומת ניקוד קודם. דירוג השיא 3 נמדד לראשונה בספטמבר 1997, והדירוג הנמוך ביותר 57 נמדד לראשונה בפברואר 2011.
ההישג הטוב ביותר של נבחרת רומניה בגביע העולם בכדורגל היה במונדיאל 1994, כשהעפילה לשלב רבע הגמר.
רומניה היא אחת מארבע הנבחרות היחידות בעולם (יחד עם בלגיה, ברזיל, צרפת) שהשתתפו בכל שלושת גביעי העולם הראשונים, אך לפני שנות ה-90, היא העפילה רק פעם אחת נוספת לטורניר, ב-1970.
ב-1994, הגיעה רומניה בהנהגת שחקנה גיורגי חאג'י, לשלב רבע הגמר של המונדיאל, כשהיא מדיחה בדרך את ארגנטינה לאחר ניצחון 3:2.
רומניה הפסידה לבסוף לנבחרת שוודיה לאחר דו-קרב פנדלים.
ההישג הגדול ביותר של רומניה במסגרת אליפות אירופה בכדורגל, היה ביורו 2000 כשהצליחה להגיע עד שלב רבע הגמר.
היסטוריה > שנים ראשונות

התאחדות הכדורגל הרומנית הוקמה באוקטובר 1909 בבוקרשט. משחקה הבינלאומי הראשון של נבחרת רומניה נערך ב-8 ביוני 1922, ניצחון חוץ על יוגוסלביה 1-2 בבלגרד.
היסטוריה > שנות ה-30 של המאה ה-20

רומניה השתתפה בשלושת טורנירי גמר גביע העולם הראשונים.

רומניה הוזמנה להשתתף במונדיאל 1930 ושובצה בשלב הבתים יחד עם אורוגוואי המארחת ופרו. במשחקה הראשון ניצחה רומניה את פרו 1-3, אך במשחקה השני הובסה על ידי אורוגוואי המארחת 4-0 וסיימה במקום השני בבית.

רומניה השתתפה במוקדמות מונדיאל 1934 והעפילה לטורניר הגמר לאחר שסיימה במקום השני בבית המוקדם אחרי שווייץ ולפני יוגוסלביה. בטורניר הגמר הפסידה רומניה 2-1 לצ'כוסלובקיה והודחה כבר בסיבוב הראשון.

במוקדמות מונדיאל 1938 הייתה אמורה רומניה להתמודד מול מצרים על ההעפלה לטורניר הגמר, אולם המצרים סירבו לעשות כן עקב צום הרמדאן. עם זאת, המצרים הזמינו קבוצה אוסטרית אחרת להתמודד מול הנבחרת המקומית באותו חודש ועל כן הודחה מטורניר המוקדמות על ידי פיפ"א ורומניה העפילה לטורניר הגמר מבלי שנאלצה לשחק במוקדמות.

בטורניר הגמר אכזבה רומניה כאשר סיימה בתיקו 3-3 עם קובה בסיבוב הראשון לאחר הארכה. במשחק החוזר בין הקבוצות הפסידו הרומנים 2-1 והודחו שוב בסיבוב הראשון.
היסטוריה > מונדיאל 1970

רומניה לא השתתפה במוקדמות מונדיאל 1950, אך בארבעת טורנירי המוקדמות הבאים שנערכו היא השתתפה ולא הצליחה להעפיל לטורניר הגמר.

במקביל, רומניה החלה להשתתף בקביעות גם במוקדמות אליפות אירופה בכדורגל החל משנת 1960, אך גם שם לא הצליחה להעפיל לטורניר הגמר.

במוקדמות מונדיאל 1970 סיימה רומניה ראשונה בבית לפני יוון, שווייץ ופורטוגל והעפילה לטורניר הגמר, 32 שנים מאז ההעפלה הקודמת. בטורניר הגמר שובצה רומניה לבית קשה עם אלופת העולם אנגליה, ברזיל וצ'כוסלובקיה. רומניה הפסידה לאנגליה במשחקה הראשון 1-0 וניצחה את צ'כוסלובקיה 1-2. במשחקה השלישי הפסידה רומניה לברזיל, אלופת העולם שבדרך, 3-2 וסיימה במקום השלישי בבית.

רומניה הייתה קרובה להעפיל ליורו 1972, כאשר בשלב הבתים סיימה ראשונה בבית המוקדם לפני צ'כוסלובקיה (שעימה סיימה באותו מספר נקודות, אך בהפרש שערים טוב יותר), וויילס ופינלנד. במשחקי הפלייאוף (שהיוו למעשה את רבע גמר הטורניר) סיימה רומניה בתיקו 1-1 בחוץ מול הונגריה ובתיקו 2-2 ביתי במשחק הגומלין. נקבע משחק מכריע בין שתי הנבחרות במקום נייטרלי, בלגרד, על ההעפלה לטורניר הגמר ובו ניצחה הונגריה משער שהובקע דקה לסיום המשחק.
היסטוריה > יורו 1984

במוקדמות יורו 1984 סיימה רומניה ראשונה בבית לפני שוודיה, צ'כוסלובקיה, איטליה וקפריסין ובכך העפילה לראשונה לטורניר גמר אליפות אירופה, לאחר שכשלה בששת ניסיונותיה הראשונים. את שלב הבתים בטורניר הגמר פתחה רומניה בתיקו 1-1 עם ספרד, אך בהמשך הפסידה 2-1 למערב גרמניה ו-1-0 לפורטוגל וסיימה במקום האחרון בבית.
היסטוריה > שנות ה-90 של המאה ה-20

במהלך שנות ה-90 של המאה ה-20 חזרה רומניה לבמה המרכזית של הכדורגל העולמי, כאשר השתתפה בשלושה טורנירי מונדיאל רצופים וכן בשתי אליפויות אירופה רצופות. בטורנירים אלה הגיעה רומניה להישגי השיא שלה עד היום.

במונדיאל 1990 שובצה רומניה לבית עם אלופת העולם ארגנטינה, ברית המועצות וקמרון. במשחקה הראשון הפתיעה רומניה את ברית המועצות 0-2 מצמד של מריוס לקטוש. בהמשך הפסידה רומניה לקמרון 2-1 וסיימה בתיקו 1-1 עם ארגנטינה משער של גבי בלינט. רומניה סיימה במקום השני בבית והעפילה לשלב הבא בפעם הראשונה בתולדותיה. בשלב שמינית הגמר סיימה רומניה בתיקו 0-0 עם אירלנד והודחה 5-4 בבעיטות הכרעה מ-11 מטר.

מונדיאל 1994 היה המוצלח ביותר בתולדות נבחרת רומניה. היא שובצה בבית עם ארצות הברית המארחת, קולומביה ושווייץ. רומניה פתחה בניצחון 1-3 מפתיע על קולומביה מצמד של פלורין רדוצ'ויו ושער של כוכב הנבחרת גאורגה חאג'י. בהמשך הובסה על ידי שווייץ 4-1 אך במשחקה האחרון גברה על ארצות הברית המארחת 0-1 משער של דן פטרסקו והעפילה לשמינית הגמר מהמקום הראשון בבית. בשלב שמינית הגמר הפתיעה רומניה את סגנית אלופת העולם ארגנטינה 2-3 מצמד של איליה דומיטרסקו ושער של גאורגה חאג'י באחד המשחקים הגדולים בתולדות הנבחרת. בשלב רבע הגמר סיימה רומניה בתיקו 2-2 עם שוודיה ובדומה למונדיאל הקודם, הפסידה שוב 5-4 בבעיטות הכרעה מ-11 מטר והודחה. פלורין רדוצ'ויו סיים כמבקיע המצטיין של הנבחרת עם 4 שערים בטורניר וגאורגה האג'י נבחר על ידי פיפ"א לנבחרת הטורניר.

שנתיים מאוחר יותר העפילה רומניה ליורו 1996 אך הפסידה בכל משחקיה לצרפת, בולגריה וספרד.

רומניה העפילה למונדיאל 1998, השלישי ברציפות, ושובצה לבית עם אנגליה, קולומביה ותוניס. בדומה למונדיאל הקודם, גם הפעם פתחה רומניה בניצחון על קולומביה 0-1 משער של אדריאן איליה. לאחר מכן הפתיעה רומניה את אנגליה 1-2 משער של ויורל מולדובן ושער ניצחון בדקה ה-90 של דן פטרסקו. רומניה סיימה את משחקי הבית במקום הראשון לאחר תיקו 1-1 עם תוניס. בשמינית הגמר הפסידה רומניה לקרואטיה 1-0 והודחה מהטורניר.

הטורניר האחרון בסדרת ההישגים של נבחרת רומניה היה יורו 2000. רומניה שובצה לבית קשה עם אלופת אירופה גרמניה, אנגליה ופורטוגל ונחשבה ערב התחרות לנבחרת החלשה בבית. במשחקה הראשון הפתיעה רומניה כשעלתה ליתרון מוקדם מול נבחרת גרמניה משער של ויורל מולדובן, אך הגרמנים הישוו והמשחק הסתיים בתיקו 1-1. במשחקה השני הפסידה רומניה לפורטוגל 1-0. במחזור הסיום הדרמטי של הבית, נזקקה רומניה לניצחון על אנגליה על מנת להעפיל לרבע הגמר ולכך שבמשחק המקביל גרמניה לא תנצח את פורטוגל (תנאי שהתקיים בכך שפורטוגל הביסה את גרמניה 0-3). הרומנים עלו ליתרון 0-1 משער של כריסטיאן קיבו, אך האנגלים הפכו את התוצאה ל־2-1 לקראת סיום המחצית. הרומנים השוו עם פתיחת המחצית השנייה ל־2-2 משער של דורינל מונטיאנו, אך תוצאה זו עדיין לא הספיקה לרומנים על מנת לעלות לשלב הבא. דקה לסיום המשחק נפסקה בעיטת עונשין מ-11 מטרים לזכות רומניה ויונל גאניה הבקיע את שער הניצחון הדרמטי לרומניה 2-3. היה זה הניצחון הראשון בתולדות רומניה ביורו והפעם הראשונה בה היא עוברת שלב בטורניר זה, לאחר שסיימה במקום השני בבית. ברבע הגמר הפסידה רומניה 2-0 לאיטליה והודחה.
היסטוריה > יורו 2008

לאחר שלא העפילה למונדיאל 2002, יורו 2004 ומונדיאל 2006, הצליחה רומניה להעפיל ליורו 2008 ושוב שובצה לבית קשה עם איטליה, צרפת והולנד. רומניה פתחה בתיקו 0-0 עם צרפת ואחר כך סיימה בתיקו 1-1 עם איטליה. במחזור הסיום הפסידה רומניה להולנד 2-0 וניצחונה של איטליה על צרפת במשחק המקביל הותיר אותה במקום השלישי בבית והדיח אותה מהטורניר.
היסטוריה > יורו 2016

רומניה לא העפילה למונדיאל 2010, יורו 2012 ומונדיאל 2014 אך הצליחה להעפיל ליורו 2016. במשחק הפתיחה של האליפות הפסידה רומניה לצרפת 2-1 ובהמשך סיימה בתיקו 1-1 עם שווייץ. רומניה סיימה את משחקיה בהפסד מאכזב לאלבניה 1-0 והודחה מהטורניר, כשהיא מסיימת במקום האחרון בבית.
היסטוריה > יורו 2024

רומניה העפילה ליורו 2024. בשלב הבתים הביסה רומניה את אוקראינה 0-3, ניצחון ראשון בטורניר גמר מזה 24 שנים. בהמשך הפסידה רומניה לבלגיה 2-0 וסיימה בתיקו 1-1 עם סלובקיה בעקבותיו העפילה לשמינית הגמר מהמקום הראשון בבית. בשמינית הגמר הובסה רומניה 3-0 על ידי הולנד והודחה.
כל גביעי העולם

| שנה | סיבוב | משחקים | ניצחונות | תיקו* | הפסדים | שערי זכות | שערי חובה |
| --- | --- | --- | --- | --- | --- | --- | --- |
| אורוגוואי 1930 | שלב הבתים | 2 | 1 | 0 | 1 | 3 | 5 |
| הממלכה האיטלקית 1934 | שמינית גמר | 1 | 0 | 0 | 1 | 1 | 2 |
| צרפת 1938 | שמינית גמר | 2 | 0 | 1 | 1 | 4 | 5 |
ברזיל 1950: לא נרשמה
שווייץ 1954: לא העפילה
שוודיה 1958: לא העפילה
צ'ילה 1962: פרשה
אנגליה 1966: לא העפילה
| מקסיקו 1970 | שלב הבתים | 3 | 1 | 0 | 2 | 4 | 5 |
גרמניה 1974: לא העפילה
ארגנטינה 1978: לא העפילה
ספרד 1982: לא העפילה
מקסיקו 1986: לא העפילה
| איטליה 1990 | שמינית גמר | 4 | 1 | 2 | 1 | 4 | 3 |
| ארצות הברית 1994 | רבע גמר | 5 | 3 | 1 | 1 | 10 | 9 |
| צרפת 1998 | שמינית גמר | 4 | 2 | 1 | 1 | 4 | 3 |
קוריאה הדרומית יפן 2002: לא העפילה
גרמניה 2006: לא העפילה
דרום אפריקה 2010: לא העפילה
ברזיל 2014: לא העפילה
רוסיה 2018: לא העפילה
קטר (מדינה) 2022: לא העפילה
ארצות הברית מקסיקו קנדה 2026: 
| סה"כ | 7/22 | 21 | 8 | 5 | 8 | 30 | 32 |
משחקי תיקו כוללים גם משחקים שהוכרעו בבעיטות הכרעה
כל אליפויות אירופה

| שנה | סיבוב | משחקים | ניצחונות | תיקו* | הפסדים | שערי זכות | שערי חובה |
| --- | --- | --- | --- | --- | --- | --- | --- |
צרפת 1960: לא העפילה
ספרד 1964: לא העפילה
איטליה 1968: לא העפילה
בלגיה 1972: לא העפילה
יוגוסלביה 1976: לא העפילה
איטליה 1980: לא העפילה
| צרפת 1984 | שלב הבתים | 3 | 0 | 1 | 2 | 2 | 4 |
גרמניה 1988: לא העפילה
שוודיה 1992: לא העפילה
| אנגליה 1996 | שלב הבתים | 3 | 0 | 0 | 3 | 1 | 4 |
| בלגיה הולנד 2000 | רבע גמר | 4 | 1 | 1 | 2 | 4 | 6 |
פורטוגל 2004: לא העפילה
| אוסטריה שווייץ 2008 | שלב הבתים | 3 | 0 | 2 | 1 | 1 | 3 |
פולין אוקראינה 2012: לא העפילה
| צרפת 2016 | שלב הבתים | 3 | 0 | 1 | 2 | 2 | 4 |
האיחוד האירופי 2020: לא העפילה
| גרמניה 2024 | שמינית גמר | 4 | 1 | 1 | 2 | 4 | 6 |
בריטניה אירלנד 2028: 
| סה"כ | 6/17 | 20 | 2 | 6 | 12 | 14 | 27 |
משחקי תיקו כוללים גם משחקים שהוכרעו בבעיטות הכרעה
ליגת האומות של אופ"א

| שנה | דרג | סיבוב | משחקים | ניצחונות | תיקו* | הפסדים | שערי זכות | שערי חובה |
| --- | --- | --- | --- | --- | --- | --- | --- | --- |
| פורטוגל 2018-2019 | ג | עלתה לדרג ב | 6 | 3 | 3 | 0 | 8 | 3 |
| איטליה 2020-2021 | ב | שלב הבתים | 6 | 2 | 2 | 2 | 8 | 9 |
| הולנד 2022-2023 | ב | ירדה לדרג ג | 6 | 2 | 1 | 3 | 6 | 8 |
| 2024-2025 | ג | עלתה לדרג ב | 6 | 6 | 0 | 0 | 18 | 3 |
| 2026-2027 | ב |  |  |  |  |  |  |  |
| סה"כ | סה"כ | סה"כ | 24 | 13 | 6 | 5 | 40 | 23 |
משחקי תיקו כוללים גם משחקים שהוכרעו בבעיטות הכרעה
סגל הנבחרת

להלן סגל נבחרת רומניה לקראת משחקי יורו 2024
נתוני הופעות ושערים נכונים ל-26 במרץ 2024
| מס' | עמדה | שם | תאריך לידה | הופעות | שערים | מועדון |
| --- | --- | --- | --- | --- | --- | --- |
| 1 | שוער | פלורין ניצה | 3 ביולי 1987 | 20 | 0 | טורקיה גזיאנטפ |
| 12 | שוער | הוראציו מולדובאן | 20 בינואר 1998 | 10 | 0 | ספרד אתלטיקו מדריד |
| 16 | שוער | שטפן טרנובאנו | 9 במאי 2000 | 1 | 0 | רומניה סטיאווה בוקרשט |

| 2 | הגנה | אנדריי ראציו | 20 ביוני 1998 | 16 | 1 | ספרד ראיו ואיקאנו |
| 3 | הגנה | ראדו דראגושין | 3 בפברואר 2002 | 15 | 0 | אנגליה טוטנהאם |
| 4 | הגנה | אדריאן רוס | 18 במרץ 1996 | 19 | 1 | קפריסין פאפוס |
| 5 | הגנה | יונוט נאדלקרו | 25 באפריל 1996 | 26 | 2 | איטליה פלרמו |
| 11 | הגנה | ניקושור באנקו | 18 בספטמבר 1992 | 34 | 2 | רומניה CSU קראיובה |
| 15 | הגנה | אנדריי בורקה | 15 באפריל 1993 | 27 | 1 | ערב הסעודית אל אח'דוד |
| 22 | הגנה | ואסילה מוגוש | 31 באוקטובר 1992 | 5 | 0 | רומניה צ'.פ.ר. קלוז' |
| 24 | הגנה | בוגדאן ראקוביצן | 6 ביוני 2000 | 1 | 0 | פולין ראקוב צ'נסטוחובה |

| 6 | קשר | מריוס מארין | 30 באוגוסט 1998 | 16 | 0 | איטליה פיזה |
| 8 | קשר | אלכסנדרו צ'יקאלדאו | 8 ביולי 1997 | 36 | 4 | טורקיה קוניאספור |
| 10 | קשר | ניקולאי סטאנצ'ו | 7 במאי 1993 | 68 | 14 | ערב הסעודית דמכ |
| 13 | קשר | ולנטין מיכאילה | 2 בפברואר 2000 | 19 | 4 | איטליה פארמה |
| 14 | קשר | יאניס חאג'י | 22 באוקטובר 1998 | 33 | 5 | ספרד דפורטיבו אלאבס |
| 17 | קשר | פלורינל קומאן | 10 באפריל 1998 | 13 | 1 | רומניה סטיאווה בוקרשט |
| 18 | קשר | רזבאן מארין | 23 במאי 1996 | 54 | 3 | איטליה אמפולי |
| 20 | קשר | דניס מאן | 26 באוגוסט 1998 | 22 | 7 | איטליה פארמה |
| 21 | קשר | דריוס אולארו | 3 במרץ 1998 | 16 | 0 | רומניה סטיאווה בוקרשט |
| 23 | קשר | דייאן סורסקו | 29 באוגוסט 1997 | 16 | 0 | טורקיה גזיאנטפ |
| 26 | קשר | אדריאן שוט | 30 באפריל 1999 | 1 | 0 | רומניה סטיאווה בוקרשט |

| 7 | חלוץ | דניס אליבק | 5 בינואר 1991 | 37 | 5 | קטר (מדינה) מעזיר |
| 9 | חלוץ | ג'ורג'ה פושקש | 8 באפריל 1996 | 41 | 11 | איטליה בארי |
| 19 | חלוץ | דניס דראגוש | 6 ביולי 1999 | 9 | 2 | טורקיה גזיאנטפ |
| 25 | חלוץ | דניאל בורליגה | 19 באפריל 2000 | 1 | 0 | רומניה צ'.פ.ר. קלוז' |
שיאי שחקנים

נכון ל-18 בנובמבר 2024.
שיאי שחקנים > שיאני ההופעות

| דירוג | שחקן | שנים בנבחרת | הופעות | שערים |
| --- | --- | --- | --- | --- |
| 1 | דורינל מונטיאנו | 1991 – 2007 | 134 | 16 |
| 2 | גאורגה חאג'י | 1983 - 2000 | 124 | 35 |
| 3 | גאורגה פופסקו | 1988 - 2003 | 115 | 16 |
| 4 | רזבן ראץ | 2002 - 2016 | 113 | 2 |
| 5 | לדיסלאו בלני | 1975 - 1988 | 102 | 25 |
| 6 | דן פטרסקו | 1989 - 2000 | 95 | 12 |
| 7 | בוגדאן סטליה | 1988 - 2005 | 91 | 0 |
| 8 | מיכאל קליין | 1981 - 1991 | 89 | 5 |
| 9 | בוגדאן לובונט | 1998 – 2018 | 87 | 0 |
| 10 | מריוס לקטוש | 1984 - 1998 | 84 | 13 |
| 10 | מירצ'ה רדניץ' | 1991-1981 | 84 | 2 |
שיאי שחקנים > מלכי השערים

| דירוג | שחקן | שנים בנבחרת | שערים | ממוצע למשחק |
| --- | --- | --- | --- | --- |
| 1 | אדריאן מוטו | 2000 - 2013 | 35 | 0.45 |
| 1 | גאורגה חאג'י | 1983 - 2000 | 35 | 0.28 |
| 3 | יוליו בודולה | 1931 - 1939 | 31 | 0.65 |
| 4 | ויורל מולדובן | 1993– 2006 | 25 | 0.36 |
| 4 | ציפריאן מאריצה | 2003 - 2014 | 25 | 0.35 |
| 6 | לדיסלאו בלני | 1975 - 1988 | 23 | 0.23 |
| 7 | פלורין רדוצ'ויו | 1990– 1996 | 21 | 0.53 |
| 7 | דודו ג'ורג'סקו | 1973– 1984 | 21 | 0.53 |
| 7 | אנגל יורדנסקו | 1971 - 1981 | 21 | 0.37 |
| 7 | רודיון קמטארו | 1978 - 1990 | 21 | 0.29 |
הערות שוליים

↑  דירוג לנבחרות לאומיות לגברים באתר פיפ"א
1 2  החל מאוגוסט 1993 – אז החל דירוג פיפ"א לנבחרות גברים בכלל
דורינל מונטיאנו שיאן ההופעות (134) בנבחרת רומניה בכל הזמנים
שיר אלייך

יעקב אורלנד לבוש מדים, בקפה מאור בתל אביב, קיץ 1948
שִׁיר אֵלַיִךְ ("סתיו בחלונות") הוא שיר אהבה של המשורר הישראלי יעקב אורלנד. בגרסה הראשונה מתוארים געגועיו ותקוותו של הדובר אל אהובתו, מבלי שיוכל לממש אותם, אף כי בבית השלישי הונחה אפשרות למפגש עתידי ולאושר משותף של האוהבים; ואילו בגרסה המאוחרת, הניח המשורר גם אפשרות של אהבה עד כלות, ומפגש אוהבים לאחר המוות; וכך העצים את תיאור המתח בנפש האוהב, מקרה פרטי של הפער בין הרצוי למצוי בחיי האדם. השיר הולחן על ידי מרדכי זעירא, וזכה לביצועים רבים במאה ה-20 וה-21, ביניהם בפי יהורם גאון, רונית אופיר ועוזי מאירי.
פרקי השיר ותכניו

"שיר אלייך" הוא שיר אהבה וגעגועים לאהובה אישה, השזור באהבה לארץ ישראל. השיר המחורז כולל שלושה בתים ופזמון:
”רוּחַ רוּחַ עַל שָׁמַיִם, נִרְדְּמָה יְרוּשָׁלַיִם.

רוּחַ בַּמִּדְבָּר הוֹמֶה לוֹ, נִרְדָּמִים בְּיַם הַמֶּלַח.

רוּחַ רוּחַ הַר צוֹפִים.”
בנוסח הגרסה הראשונה, בבית הראשון מתאר הדובר את מקומה של אהובתו בלבו, הגם שלא שעתה אל בקשותיו:
”סְתָו בַּחַלּוֹנוֹת וְאוֹר בַּבַּיִת פְּנִימָה,

וְצִפִּיָּתִי כֻּלָּהּ שַׁיֶּכֶת לָךְ.

אַתְּ הַבּוֹשֵׁשָׁה לָבוֹא יָמִים יָמִימָה;”
הוא מתאר מערכת הציפיות מאהובתו, אשר כולן נכזבו והושבו ריקם:
”מַה דָּבָר יַגִּיד לִבֵּךְ שֶׁלֹּא הָגַנִי?

מַהוּ אֲבַקֵּשׁ מִיָּד שֶׁלֹּא הוּשְׁטָה?”
בבית השני ממשיך הדובר ומתאר את כאבו ואכזבתו, אבל מבקש מאהובתו שלא תשעה אל תחנוניו ולא תרחם עליו בעטיים; כך למשל במילים:
”לוּ גַּם אֶקְרָאֵךְ וּקְרִיאָתִי נוֹאֶשֶׁת

לְעִצְּבוֹן יָמַי אַתְּ אַל תּוֹשִׁיטִי יָד.”
בבית השלישי מתאר הדובר מפגש עתידי דמיוני, שבו נעתרת לו האהובה. המפגש העתידי יהיה פיצוי על כל שנלקח או נפגע, עד אז. כך למשל במילים:
”כָּל יָמַי, אָחוֹת, יָשׁוּבוּ אָז מֵאָנָה.

כָּל יָמַי, אָחוֹת, יַגִּיעוּ אָז אֶל חוֹף.”
לקריאה נוספת

יעקב אורלנד, נגן עוגב, קובץ שירים נבחרים, (עורך: שלמה קפלן), ספרייה מוזיקלית ע"ש נסימוב מס' 188, תל אביב: הוצאת ההסתדרות הכללית של העובדים העברים בארץ ישראל, 1968, עמ' 32.
ג'ייסון פריסטלי

| --- | --- |

פריסטלי בשנת 2012
 לידה:  28 באוגוסט 1969 (בן 55) ונקובר, קולומביה הבריטית, קנדה קנדה
 מדינה:  ארצות הברית, קנדה 
 תקופת הפעילות:  מ-1984 
 מקום לימודים:  תיכון ארגייל  Delta Secondary School 
 מספר צאצאים:  2 
 פרסים והוקרה:  שדרת הכוכבים של קנדה (2016)  Canadian Comedy Award for Best Performance by a Male - Television 
 פרופיל ב-IMDb
 
ג'ייסון ברדפורד פריסטלי (באנגלית: Jason Bradford Priestley; נולד ב-28 באוגוסט 1969) הוא שחקן ובמאי קולנוע וטלוויזיה קנדי-אמריקאי. ידוע בעיקר מתפקידו כברנדון וולש בסדרת הנוער הפופולרית "בוורלי הילס 90210".
ביוגרפיה

פריסטלי נולד בוויקטוריה, קולומביה הבריטית, קנדה. יש לו אחות גדולה ממנו, ג'סטין פריסטלי, גם היא שחקנית ועוד שתי אחיות למחצה: קרין וקריסטי. משפחתו ממוצא אנגלי.
בשנת 2007, הפך פריסטלי לאזרח אמריקני.
קריירה

ב-1989, החל פריסטלי את קריירת המשחק שלו בקומדיית המצבים "Sister Kate". שנה אחר כך, נבחר פריסטלי לשחק את "ברנדון וולש" בסדרה המצליחה "בוורלי הילס 90210". נוסף על כך, הוא ביים 19 פרקים של הסדרה. הוא הופיע בסדרה עד 1998, עת בעלילת הסדרה ברנדון עבר לוושינגטון. פריסטלי המשיך לעבוד בסט הצילומים של סדרה כמפיק עד שצילומיה הסתיימו בשנת 2000.
בתחילת הקריירה שלו, הופיע בוידאו קליפ לשירו של רוי אורביסון "I Drove All Night", שיצא רק ב-1992 כמה שנים לאחר מותו של אורביסון ולאחר פרסום גרסתה של הזמרת סינדי לאופר לשיר זה. בשנת 2001 השתתף בווידאו-קליפ לשירה של בריטני ספירס "Boys" הנכלל באלבומה השלישי Britney.
פריסטלי הופיע בסדרה "מרוץ לאתמול" בין השנים 2004–2005.
פריסטלי הופיע גם במספר סרטים כגון "אהבה ומוות בלונג איילנד", "בעיני המתבונן", "המלאך הרביעי" ו"שעת הזאבים". הוא ביים פרק בעונה האחרונה של "הרקיע השביעי", ושני פרקים של הסדרה "The Secret Life of the American Teenager".
ב-2007, חזר פריסטלי להופיע בתפקיד ראשי בסדרת הטלוויזיה "החיים מבעד למצלמה".
ב-2008, ביצע פריסטלי הופעת אורח בקומדיית המצבים "קוראים לי ארל". באותה שנה, הוא ביים את הפרק בסדרה "90210" בו חוזרת טורי ספלינג.
בשנים 2010–2013 שיחק בתפקיד הראשי בסדרה הקנדית "קוראים לי פיץ". משנת 2016 ג'ייסון מככב בסדרה קנדית בשם "Private Eyes".
קריירה > בימוי

בשנת 2013 החל לעבוד על סרטו הראשון כבמאי "Cas and Dylan", בו כיכבו בתפקידים הראשיים טטיאנה מסלני וריצ'רד דרייפוס. הסרט הוקרן בבכורה ב"פסטיבל הקולנוע אטלנטיק" בהליפקס, נובה סקוטיה, ושוחרר לבתי הקולנוע ב-4 באפריל 2014.
ב-7 ביוני 2017 נחשף כוכב שקיבל פריסטלי ב"שדרת הכוכבים של קנדה".
חיים אישיים

בשנת 1998, פריסטלי התנגש עם רכבו בעמוד טלפון בשכונת הוליווד הילס בלוס אנג'לס ונעצר בגין נהיגה תחת השפעת אלכוהול. רישיון הנהיגה שלו נלקח למשך שנה, והוא חויב להשלים תוכנית לבקרת אלכוהול.
ב-14 במאי 2005 נישא פריסטלי למאפרת נעמי לאודה. ב-2 ביולי 2007 נולדה לבני הזוג בת, אווה ורוניקה. ביולי 2009, נולד להם בן.
ממלכת סקוטלנד

ממלכת סקוטלנד (באנגלית: Kingdom of Scotland, בגאלית סקוטית: Rìoghachd na h-Alba, בסקוטית: Kinrick o Scotland) הייתה מדינה בצפון אירופה, בשלישו הצפוני של האי הבריטי. הממלכה התקיימה כמדינה עצמאית משנת 843 עד חוקי האיחוד של 1707, שאיחד אותה עם ממלכת אנגליה כממלכת בריטניה הגדולה (1707–1800).
שלטון

במשך רוב שנות קיומה של ממלכת הסקוטים ניתן תוקף למונרך יחיד, או לארכימונרך שהיה במעמד גבוה מעל לקבוצת מלכים אשר עליהם שלט. זהות יורש העצר נקבעה בדרך-כלל על ידי המלך בעודו על ערש-דווי; היורש נקרא טאניסט (tanist; גאלית סקוטית tanaiste).
הפרלמנט הסקוטי היווה את הרשות המחוקקת. חברי הפרלמנט כקבוצה נקראו "שלושת מעמדות המלוכה" (the Three Estates) למשך רוב רובה של היסטורית הפרלמנט: המעמד הראשון הורכב מאנשי הכמורה, המעמד השני מאנשי האצולה והמעמד השלישי מנציבים עירוניים.
מהמאה השש-עשרה אורגן מחדש המעמד השני על ידי קבוצה נבחרת של נציבים כפריים. בעקבות שינוי זה הועלה הרעיון ליצור "מעמד רביעי", וכן הוצע להגדיר "מעמד חמישי" המורכב מפקידים הנושאים משרות מלכותיות. היסטוריונים החוקרים את ענייני הפרלמנט רואים חלוקות אלו כבעייתיות. בכל-זאת הכינוי לאספת חברי הפרלמנט נשאר "שלושת המעמדות", בעוד הפרלמנט היווה מקשה אחת.
התיעוד הראשוני בו מופיע הפרלמנט הסקוטי מקורו בתחילת המאה השלוש-עשרה; האספה הראשונה לה נמצאה עדות אמינה הייתה בקִירְקְלִיסְטוֹן (Kirkliston), עיירה קטנה סמוכה לאדינבורו, בשנת 1235 בתקופת כהונתו של המלך אלכסנדר השני. אספה זו כונתה ברשומות הלטיניות Colloquium, בדומה לכינוי שדבק בפרלמנט האנגלי.
האספה האחרונה התקיימה ב-25 במאי 1707. בשנה זו הועבר חוק האיחוד של 1707 אשר איחד את ממלכת סקוטלנד וממלכת אנגליה לממלכת בריטניה הגדולה, לה היה פרלמנט משלה – הפרלמנט של בריטניה הגדולה.
האיחוד עם אנגליה

ג'יימס השישי, מלך סקוטלנד הוכתר בשנת 1603 כמלך על אנגליה. איחוד זה היה חלקי בלבד, איחוד אישי (personal union). על-אף שחלקו אותו ראש מדינה, סקוטלנד ואנגליה המשיכו להתקיים כשתי מדינות נפרדות אשר לכל אחת פרלמנט וממשל משלה.
שלושה ניסיונות פוליטיים נעשו (בשנים 1606, 1667 ו-1689) במטרה לאחד את שתי המדינות לפי חוק. אלו היו הפעולות הראשונות שמאחוריהן עמדו התנועות הפוליטיות של שתי המדינות, על-אף שסיבותיהן היו שונות. מבחינת האנגלים, מטרת האיחוד הייתה להתוות קו ירושה פרוטסטנטי לכס המלכות.
תוכנית דריין שבה סקוטלנד ניסתה ליצור קולוניה במצר פנמה נכשלה. חלומות סקוטלנד להפוך למעצמת סחר עולמית נפלו. התוכנית נכשלה באופן סופי בשנת 1700 והיא השאירה את סקוטלנד מרוסקת חסרת כסף. דבר זה דרבן את סקוטלנד להתאחדות עם האנגלים בכדי לא לפשוט רגל.
שני חוקים נחקקו במטרה לאחד את שתי הממלכות. הראשון בשנת 1706 על ידי הפרלמנט האנגלי, והשני חודשים ספורים לאחר מכן בשנת 1707 על ידי הפרלמנט הסקוטי. שני החוקים נקראים יחדיו חוק האיחוד של 1707, ושניהם באו לידי ביטוי ב-1 במאי 1707. חוק האיחוד איחד את שתי הממלכות כממלכת בריטניה הגדולה. בנוסף, חוק האיחוד ביטל את הפרלמנטים האנגלי והסקוטי, וייסד את הפרלמנט של בריטניה הגדולה.
דגל סקוטלנד

דגל סקוטלנד מורכב מצלב אנדרו הקדוש. דגלים נוספים נוצרו בהתאם לאיחודים ולשינויים בהרכב הממלכה. בכל הדגלים, הרקע הכחול והצלב האלכסוני הם אלו שייצגו את סקוטלנד באיחוד.
דגל הממלכה המאוחדת שבשימוש מאז 1801. הצלב הנוסף, הוא צלב פטריק הקדוש, נוסף לאחר איחוד הממלכה עם אירלנד
דגל האיחוד האנגלי, בו הצלב האנגלי בקידמה. דגל זה היה בשימוש בסקוטלנד בשנים 1707–1801 בעקבות האיחוד עם אנגליה
דגל האיחוד הסקוטי, בו הצלב הסקוטי בקידמה והצלב האנגלי ברקע. דגל זה היה בשימוש בסקוטלנד בשנים 1606–1707
דגלה של סקוטלנד עוד משנת 832
ראו גם

סקוטלנד
הממלכה המאוחדת
בריטניה הגדולה
קנת הראשון, מלך הסקוטים 
חי: 810–858 
 מלך: 843–858
ג'יימס השישי, מלך סקוטלנד 
(מלך: 1567–1625)
ג'יימס הראשון, מלך אנגליה ואירלנד 
(מלך: 1603–1625)
וינצ'י

.
| --- | --- |
סמל וינצ'י

מבט על העיירה
 מדינה:  איטליה איטליה
 מחוז:  טוסקנה טוסקנה
 נפה:  פירנצה
 בירת העיירה:  וינצ'י 
 שפה רשמית:  איטלקית 
 תאריך ייסוד:  המאה ה-13
 שטח:  54 קמ"ר
 גובה:  97 מטרים
 אוכלוסייה:  ‏
  ‑ בעיירה:  14,438 (1 בינואר 2023)
  ‑ צפיפות:  265.8 נפש לקמ"ר (2007)
 קואורדינטות:  43°47′00″N 10°55′00″E﻿ / ﻿43.783333°N 10.916667°E﻿ / 43.783333; 10.916667 
 אזור זמן:  UTC +1
 http://www.comune.vinci.fi.it
  מפת מיקום  מפה מפורטת   (למפת איטליה מוגדלת) בארי נאפולי בולוניה רומא מילאנו טורינו קליארי פלרמו פירנצה ונציה קטנזארו סיציליה סרדיניה קור. צרפת שווייץ אוסטריה סלובניה הונגריה קרואטיה בוסניה והרצגובינה  מ. תוניסיה אלג'יריה הים האדריאטי  הים הטירני הים הליגורי  הים התיכוןוינצ'י(למפת איטליה רגילה) בארי נאפולי בולוניה רומא מילאנו טורינו קליארי פלרמו פירנצה ונציה קטנזארו סיציליה סרדיניה קור. צרפת שווייץ אוסטריה סלובניה הונגריה קרואטיה בוסניה והרצגובינה  מ. תוניסיה אלג'יריה הים האדריאטי  הים הטירני הים הליגורי  הים התיכוןוינצ'י(למפת טוסקנה רגילה) פירנצה פראטו ליבורנו ארצו פיסטויה פיזה לוקה גרוסטו מאסה קרארה סיינה אמיליה-רומאניה מאר. אומבריה לאציו ליגו. ס הים הליגורי וינצ'י(למפת טוסקנה מוגדלת) פירנצה פראטו ליבורנו ארצו פיסטויה פיזה לוקה גרוסטו מאסה קרארה סיינה אמיליה-רומאניה מאר. אומבריה לאציו ליגו. ס הים הליגורי וינצ'י  he tabBackground:;tabBorder:#aaa;defaultTab:0;
 
וינצ'י (באיטלקית: Vinci) היא עיירה באיטליה הנמצאת בנפת פירנצה שבמחוז טוסקאנה. אוכלוסיית העיירה נכון לתחילת 2023 מנתה 14,438 תושבים. העיירה נוסדה באמצע המאה ה-13 ונשלטה על ידי פירנצה.
עיקר פרסומה של העיירה נובע מהיותה מקום הולדתו של לאונרדו די סר פיירו (Leonardo di ser Piero), אחד מגדולי האמנים בהיסטוריה ואיש האשכולות של תקופת הרנסאנס, הידוע יותר כלאונרדו דָה וינצ'י (da Vinci), על שם העיירה ממנה בא. עובדה זו מושכת לוינצ'י כחצי מיליון תיירים בשנה, המגיעים לבקר במקום הולדתו של האמן ובמוזיאון לאונרדו דה וינצ'י הקטן השוכן בעיירה.
קיר הפלא אשר בוורמייזה

קִיר הַפֶּלֶא אֲשֶׁר בְּוֶרְמַיְזָה היא בלדה מאת שאול טשרניחובסקי, שנכתבה בשנת 1924 בעקבות אגדה ידועה על אמו של רש"י (או אמו של רבי יהודה החסיד; האגדה התגלגלה לאישים נוספים).
האגדה

נוסח האגדה בספר "מעשה נסים" שליקט בשנת 1670 ר' יפתח יוזפא מנצפך (מכונה יוזפא השמש):
עוד מעשה שקרה לאמו של רבי יודא חסיד, בעת שהיתה מעוברת [=בהיריון] עמדה פעם אחת בסמטא צרה על יד בית הכנסת של נשים (בוורמיישא), והנה בא לקראתה עגלון רשע עם סוסו ועגלתו והתנכל לה לדורסה. האשה דחקה עצמה אל קיר בית הכנסת, ונעשה לה נס והקיר נכפף, והאשה הצדקנית באה בו. והרשע עם עגלתו עברו שם מבלי לנגוע בה לרעה. ומזה אנו למדים גודל צדקתו של ר' יודא חסיד, שקרה לו נס גדול עוד לפני שיצא לאוויר העולם. ועד היום הזה עומדת החומה הכפופה, וכל הזרים הבאים (לוורמיישא) הולכים לראות את המקום אשר בו קרה הנס הגדול.
האגדה נחתמת בשורה "על הנס הזה נמצא כתוב בספר שלשלת הקבלה", על אף שבספר "שלשלת הקבלה" אין אזכור לאם הרה, אלא מסופר בו על רבי יהודה החסיד עצמו שהנס אירע עמו.
כיום מוכרת יותר גרסה נוספת ומאוחרת של האגדה, המייחסת את סיפור הנס לאמו של רש"י. ידוע שרש"י נולד בטרוייש, אך אי-התאמה זו נפתרת בטענה שבעת הריונה שהתה אמו זמן מה בוורמייזא. גרסאות נוספות מספרות את האגדה על אמו של הרמב"ם ועל אמו של הגר"א (בהתאמות המתבקשות של מקום האירוע).